Prechladene babatko
Dobrý deň, malý ma 6týždňov kašle, ma hlieny a ráno a večer soplíky(nedostávam bojím sa ešte a neviem či sa môže).Dr. nám dala Sinupret3x5 ale bojím sa toľko dávať tak dávam 3x3(nejaká rada? ) a cistim noštek libenarom adávam  nasivin nato a ešte 2x 2 fenistil. Už je to skoro týždeň.Ďakujem za radu
Dobrý deň,
ďakujeme za Vašu otázku.
Pri prechladnutí u dojčaťa je napomocný vlhký a studený vzduch. Na zvlhčenie a čistenie nosa je vhodné naďalej podávať Libenar. Pokiaľ hlieny bránia v dýchaní alebo v spánku, môžete po aplikácii morskej vody vyčistiť (1 - 2 x denne) nos pomocou odsávačky hlienov. Odsávačku hlienov používajte len v prípade, že dieťa nemá vodovú nádchu. Pri vodovej nádche je postačujúce nos utierať a čistiť vatovou tyčinkou. Na uvoľnenie upchatého nosa je taktiež určený liek Nasivin soft. Použite ho v prípade, že je nos vyčistený, hlieny odsaté, ale aj napriek tomu nemôže dieťa dýchať. Od 5. týždňa do 1 roka sa aplikujú 1-2 kvapky do každej nosovej dierky 2-3x denne. Nepoužívajte prípravok dlhšie ako 5-7 dní. V postieľke a v kočíku vytvorte naklonenú rovinu, aby bola vrchná polovica tela na mierne vyvýšenom mieste.
Liek Sinupret uvoľňuje hustý (väzký) hlien pri všetkých ochoreniach dýchacích ciest, ktorý sa nemôže dostatočne alebo vôbec odstrániť prirodzeným spôsobom (kašľaním, smrkaním). Liek môžu na odporúčanie lekára užívať aj deti mladšie ako 2 roky v prípade, že tak usúdil na základe zdravotného stavu dieťaťa, jeho hmotnosti a klinických skúseností. Pre zabezpečenie dostatočného liečebného účinku odporúčam dodržať lekárom stanovené dávkovanie. Liečba kašľa môže trvať dlhšie a liečba si vyžaduje trpezlivosť, avšak pokiaľ nenastane napriek lekárom stanovenej liečbe do 5 dní akékoľvek zlepšenie, resp. sa zdravotný stav dieťaťa zhorší, opakovane odporúčam podstúpiť lekárske vyšetrenie.
Prajem skoré uzdravenie.
S pozdravom
PharmDr. Veronika Kiabová